Projekts

**Grozījumi likumā “Par autoceļiem”**

Izdarīt likumā “Par autoceļiem” (Latvijas Republikas Augstākās Padomes un Vadības Ziņotājs, 1992, 13/14; Latvijas Republikas Saeimas un Ministru Kabineta Ziņotājs, 1994, 5. nr.; 1997, 22. nr.; 2002, 21. nr.; 2003, 23. nr.; 2004, 23. nr.; 2005, 24. nr.; 2006, 24. nr.; 2007, 12., 24. nr.; 2009, 3., 8., 22. nr.; Latvijas Vēstnesis, 2010, 174., 205. nr.; 2011, 204. nr.; 2013, 232., 250. nr.; 2017, 90., 242.nr; 2018, 20. nr.) šādus grozījumus:

1. Izteikt 6 panta astoto daļu šādā redakcijā:

“(8) Par valsts galveno un reģionālo autoceļu lietošanu ar kravas transportlīdzekļiem un to sastāviem normatīvajos aktos noteiktajos gadījumos un noteiktajā kārtībā maksājama autoceļu lietošanas nodeva.”

2. 7.pantā:

izteikt trešo daļu šādā redakcijā:

“(3) Satiksmes ministrija deleģē valsts autoceļu tīkla pārvaldīšanu, valsts autoceļu tīkla finansējuma administrēšanu un ar to saistīto darbu programmu vadību un izpildes kontroli, iepirkumu organizēšanu valsts vajadzībām (tostarp par valsts autoceļu ikdienas uzturēšanas darbu veikšanu), valsts autoceļu ikdienas uzturēšanas darbu plānošanu, valsts autoceļu ikdienas uzturēšanas darbu veikšanas kontroli, valsts autoceļu būvniecības programmu vadību un būvniecības uzraudzību, ceļu satiksmes organizācijas uzraudzību, kā arī pašvaldību autoceļu uzturēšanas pārraudzību valsts akciju sabiedrībai “Latvijas Valsts ceļi” saskaņā ar deleģēšanas līgumu.”;

izslēgt 3.1 daļu.

3. 12.pantā:

izteikt septītās daļas pirmo teikumu šādā redakcijā:

“Mērķdotāciju pārskaita pašvaldībām.”;

izslēgt astoto daļu.

4. Aizstāt 23.panta pirmajā daļā vārdus “ceļu uzturēšanas darbu kompleksu” ar vārdiem “autoceļu ikdienas uzturēšanas darbus”.

5. 23.2 pantā:

izteikt panta nosaukumu šādā redakcijā:

“**23.2 pants. Valsts akciju sabiedrības "Latvijas autoceļu uzturētājs" pienākumi tai deleģēto valsts pārvaldes uzdevumu ietvaros**”;

izteikt pirmo daļu šādā redakcijā:

“(1) Satiksmes ministrija deleģē valsts autoceļu ikdienas uzturēšanas darbu veikšanu valsts akciju sabiedrībai "Latvijas autoceļu uzturētājs" saskaņā ar deleģēšanas līgumu. Valsts autoceļu ikdienas uzturēšanas darbi ir uz valsts autoceļiem veicamu darbu kopums, kas nepieciešams, lai nodrošinātu valsts autoceļu lietošanu atbilstoši normatīvajiem aktiem. Valsts akciju sabiedrība "Latvijas autoceļu uzturētājs" valsts autoceļu ikdienas uzturēšanas darbus veic, ievērojot sabiedriskas nozīmes pakalpojumu sniegšanas principus.”;

izslēgt otro daļu;

izteikt ceturto daļu šādā redakcijā:

“(4) Valsts autoceļu ikdienas uzturēšanas darbu nodrošināšanai valsts akciju sabiedrība "Latvijas autoceļu uzturētājs" organizē pakalpojumu un preču iepirkumus un uzņemas saistības savā vārdā.”

6. Papildināt likumu ar 23.3 pantu šādā redakcijā:

“**23.3 pants. Valsts un pašvaldību autoceļu ikdienas uzturēšanas darbi**

(1) Valsts un pašvaldību autoceļu ikdienas uzturēšanas darbi ir uz valsts un pašvaldību autoceļiem veicamu darbu kopums, kas nepieciešams, lai nodrošinātu valsts un pašvaldību autoceļu lietošanu atbilstoši normatīvajiem aktiem.

(2) Valsts autoceļu ikdienas uzturēšanas darbu veicēju izraugās atbilstoši normatīvajiem aktiem par publiskajiem iepirkumiem, iepirkuma priekšmetu sadalot daļās pa atsevišķiem reģioniem (teritorijām).

(3) Gadījumā, ja šā panta otrajā daļā minētais līgums vai līgumi netiek noslēgti, jo iepirkums nav noslēdzies, tas beidzies bez rezultāta, konkursa rezultāti tiek apstrīdēti vai ir citi objektīvi iemesli, kādēļ attiecīgajā reģionā (teritorijā) nevar tikt nodrošināta valsts autoceļu ikdienas uzturēšanas darbu veikšana atbilstoši normatīvajiem aktiem par publiskajiem iepirkumiem, satiksmes ministrs, lai nodrošinātu valsts autoceļu ikdienas uzturēšanu, deleģē valsts autoceļu ikdienas uzturēšanas darbu veikšanu attiecīgajā reģionā (teritorijā) valsts akciju sabiedrībai “Latvijas autoceļu uzturētājs”. Gadījumos, kad valsts autoceļu ikdienas uzturēšana tiek deleģēta valsts akciju sabiedrībai “Latvijas autoceļu uzturētājs”, publiskos pakalpojumus un to cenu noteikšanas metodiku nosaka atbilstoši šī likuma 23.2 panta trešajai daļai. ”

7.Izslēgt pārejas noteikumu 24.punktu.

8. Papildināt pārejas noteikumus ar 25., 26., 27. un 28. punktu šādā redakcijā:

“25. Šā likuma grozījumi par 7.panta trešās daļas izteikšanu jaunā redakcijā, 3.1 daļas izslēgšanu, 23.2 panta nosaukuma izteikšanu jaunā redakcijā, otrās daļas izslēgšanu un ceturtās daļas izteikšanu jaunā redakcijā stājas spēkā 2021.gada 1.janvārī.

26. Šā likuma grozījumi par 23.2 panta pirmās daļas izteikšanu jaunā redakcijā stājas spēkā 2021.gada 1.janvārī. Šā likuma 23.2 panta pirmā daļa ir spēkā līdz 2021.gada 30.septembrim.

27. Šā likuma grozījumi par likuma papildināšanu ar 23.3 pantu stājas spēkā 2021.gada 1.oktobrī. Lai nodrošinātu šā likuma 23.3 panta otrajā daļā noteikto pienākumu izpildi, valsts akciju sabiedrība “Latvijas Valsts ceļi” ir tiesīga uzsākt valsts autoceļu ikdienas uzturēšanas darbu publisko iepirkumu ar šā likuma spēkā stāšanās brīdi.

28. Satiksmes ministrs slēdz deleģēšanas līgumu ar valsts akciju sabiedrību “Latvijas autoceļu uzturētājs” par valsts autoceļu ikdienas uzturēšanas darbu veikšanu no 2021.gada 1.janvāra līdz 2021.gada 30.septembrim.”

Iesniedzējs: satiksmes ministrs T.Linkaits

Vīza: valsts sekretāre I.Stepanova